એવા એક સમવયસ્ક વચ્ચેના સ્ટેશનેથી આવ્યા પણ ખરા. બંને વચ્ચે થોડી ઔપચારિકતાયે થઈ અને બંનેની વાતચીતમાંથી મનીષ મહેતાને જાણવા મળ્યું કે શ્રી પી. વ્હોરા મહાશય એક નાણાકીય સંસ્થાના રિટાયર્ડ ચેરમેન અને મેનેજિંગ ડિરેક્ટર હતા. એમણે પેલા બુઝર્ગને પોતાનું વિઝિટિંગ કાર્ડ આપ્યું અને જ્યારે એ બુઝર્ગનો પરિચય માગ્યો ત્યારે એણે રેલવેના બુકિંગ ઓફિસર તરીકેનો પરિચય આપ્યો. જેવા આ નવા આગંતુક બુઝર્ગે પોતાના હોદ્દાની માહિતી આપી કે વ્હોરા મહાશયે વાતચીત કાપી નાખી. મનીષ મહેતા સમજી ગયા કે આ વ્હોરા મહાશય સમવયસ્ક સાથે નહીં, સમ-પ્રતિષ્ઠિત સાથે જ વાત કરવા માગે છે. કોઈ ઈન્સ્ટિટ્યૂશનના આટલા ઉચ્ચ સ્થાને રહી ચૂકેલા આ સદગૃહસ્થનો વીતેલા સમયમાં ભોગવેલી સત્તાના કેફનો નશો હજુયે ઓસર્યો નથી.